Diari Oficial de la Generalitat Valenciana


Sumari del DOGV 9590, del 08-05-2023 (2023/4830)

ORDRE 4/2023, de 3 de maig, de la consellera de Justícia, Interior i Administració Pública, per la qual s'estableixen les bases reguladores de la concessió d'ajudes a persones joves altament qualificades per a la preparació de proves selectives a l'accés a la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9590

Data del DOGV
:   08-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/4830


Data del document
:   03-05-2023

Organisme emissor
:   Conselleria de Justícia, Interior i Administració Pública

Tipus de document
:   Ordre

Anàlisi jurídica

 Descriptors 

:   * ajuda pública
    * concurs administratiu
    * funció pública
    * examen

ORDRE 4/2023, de 3 de maig, de la consellera de Justícia, Interior i Administració Pública, per la qual s'estableixen les bases reguladores de la concessió d'ajudes a persones joves altament qualificades per a la preparació de proves selectives a l'accés a la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa. [2023/4830]  
  
  
ÍNDEX  
  
Preàmbul.  
Capítol I. Objecte i requisits  
Article 1. Objecte  
Article 2. Requisits de les persones sol·licitants  
Capítol II. Convocatòria  
Article 3. Procediment de concessió i convocatòria  
Article 4. Termini, lloc i forma de presentació de les sol·licituds  
Article 5. Protecció de dades  
Capítol III. Procediment i resolució  
Article 6. Ordenació i instrucció  
Article 7. Comissió avaluadora  
Article 8. Òrgan competent per a resoldre  
Article 9. Procediment per a la valoració i resolució  
Article 10. Termini de notificació i resolució. Resolució i recursos  
  
Article 11. Criteris objectius d'atorgament de la subvenció  
Capítol IV. Condicions de realització i règim d'incompatibilitats  
  
Article 12. Quantia, durada i nombre  
Article 13. Justificació i pagament de la subvenció  
Article 14. Règim d'incompatibilitats  
Capítol V. Obligacions, pla de control, interpretació, pèrdua del dret a cobrament i reintegrament, i règim sancionador.  
Article 15. Obligacions persones beneficiàries  
Article 16. Pla de control  
Article 17. Facultat d'interpretació o incidències  
Article 18. Pèrdua del dret a cobrament i reintegraments  
Article 19. Règim sancionador  
DISPOSICIONS ADDICIONALS  
Primera. Incidència pressupostària  
Segona. No increment de la despesa pública  
DISPOSICIONS FINALS  
Primera. Normativa supletòria  
Segona. Facultat de desenvolupament  
Tercera. Entrada en vigor  
  
  
PREÀMBUL  
  
La Constitució espanyola consagra en els articles 23.2 i 103.3 els principis d'igualtat, mèrit i capacitat per a orientar l'accés dels ciutadans a les funcions públiques. Així mateix, l'article 9.2 de la Constitució obliga els poders públics a remoure els obstacles que impedisquen o dificulten que les condicions d'igualtat dels individus siguen reals o efectives.  
L'Estatut d'Autonomia de la Comunitat Valenciana, promulgat per Llei orgànica 5/1982, d'1 de juliol, i modificat per Llei orgànica 1/2006, de 10 d'abril, estableix en el seu article 49 que la Generalitat té competència exclusiva, entre altres matèries, sobre Administració de justícia, sense perjudici del que es disposa en la legislació de desenvolupament de l'article 149.1.5a de la Constitució. I l'article 36 del referit Estatut assenyala que, en relació a l'Administració de justícia, exceptuada la militar, correspon a la Generalitat, l'exercici a la Comunitat Valenciana de totes les facultats que la Llei orgànica del poder judicial reconega o atribuïsca al Govern de l'Estat, així com proveir-la de mitjans personals, materials i econòmics.  
La Llei orgànica del poder judicial (d'ara endavant LOPJ) assenyala en el seu article 301.1 que l'ingrés en la carrera judicial estarà basat en els principis de mèrit i capacitat per a l'exercici de la funció jurisdiccional, i que el procés de selecció garantirà, amb objectivitat i transparència, la igualtat en l'accés a aquella de tots els ciutadans que reunisquen les condicions i aptituds necessària. En aquesta mateixa línia es pronuncia l'article 42 de l'Estatut orgànic del Ministeri Fiscal per a l'ingrés en la carrera fiscal.  
A més, i pel que respecta a l'accés al cos de lletrats de l'Administració de justícia, l'article 442 de l'LOPJ recull que els procediments d'accés hauran de garantir, en tot cas, els principis d'igualtat, mèrit, capacitat i també de publicitat. I en el mateix sentit es pronuncia l'article 483.1 de l'LOPJ, quant a la selecció del personal al servei de l'Administració de justícia, quan estableix que la selecció s'efectuarà amb criteris d'objectivitat i conformement als principis d'igualtat, mèrit, capacitat i també de publicitat.  
  
En el marc de la normativa exposada i amb la finalitat de fomentar i afavorir la preparació de les proves d'accés per a l'ingrés a les carreres i cossos dels diferents grups A de l'Administració de justícia, amb data 8 de juny de 2022 es va publicar en el Diari Oficial de la Generalitat Valenciana l'Ordre 4/2022, d'1 de juny, de la consellera de Justícia, Interior i Administració Pública, per la qual es van establir les bases reguladores i la convocatòria per a l'any 2022 de les ajudes a persones joves altament qualificades, per a la preparació de proves selectives per a l'accés a la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa que va vindre a implementar un model d'ajudes a la preparació de les oposicions, amb un doble objectiu:  
  
D'una banda, garantir que l'accés a la carrera judicial o fiscal, al cos de lletrats de l'Administració de justícia, de metges forenses i de gestió processal i administrativa, s'efectuava en condicions d'igualtat, valorant els mèrits personals de cada sol·licitant i atesos els millors expedients acadèmics.  
D'una altra, produir un efecte positiu directe en incrementar el nombre d'opositors per a l'accés a les carreres i cossos indicats, residents a la Comunitat Valenciana i candidats, per tant, a sol·licitar una plaça en aquest territori. Es tractava, en definitiva, d'incentivar l'accés a l'ocupació pública en l'àmbit de l'Administració de justícia a persones llicenciades i graduades, contribuint així a l'estabilitat de les plantilles en les carreres i cossos destinataris de les ajudes, amb l'objectiu de millorar el grau d'eficàcia i qualitat en l'atenció a la ciutadania.  
  
Conclòs el procés selectiu per resolució de la consellera de Justícia, Interior i Administració Pública de data 18 de novembre de 2022 (DOGV 9478, 25.11.2022), de concessió de beques per import màxim de 500 euros mensuals durant tot el període subvencionable previst en la convocatòria (de l'1 de setembre de 2022 al 30.06.2023), s'estima necessari dotar de continuïtat al programa d'ajudes iniciat per l'Ordre 4/2022, d'1 de juny, que, de manera excepcional, regulava conjuntament les bases i la convocatòria per a l'any 2022, a fi de fomentar i afavorir la preparació de les proves d'accés per a l'ingrés en les carreres i cossos de classificació A en l'àmbit de l'Administració de justícia de la Comunitat Valenciana.  
A l'efecte, resulta necessari establir un marc normatiu estable, amb vocació de vigència en el temps, que proporcione informació bàsica relativa als requisits exigibles, així com una relació clara i específica dels mèrits a valorar i de les puntuacions atribuïdes a cadascun d'ells, en aplicació dels principis de transparència i seguretat jurídica. I tot això sense perjudicis de les posteriors convocatòries mitjançant la corresponent resolució, de conformitat amb el procediment previst en l'article 164 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
L'oportunitat de la norma es fonamenta, a més, en la necessitat d'ampliar l'abast de les ajudes per a, d'aquesta manera, incentivar la participació. A l'efecte, en les noves bases reguladores es modifica l'edat mínima de la persona beneficiària i se suprimeixen determinats requisits, com són el llindar d'ingressos de la unitat familiar i la nota de l'expedient acadèmic, si bé tots dos criteris es consideren com a mèrits valorables per a la concessió de les ajudes.  
La norma contempla un procediment de sol·licitud i tramitació de les ajudes exclusivament per mitjans electrònics, tenint en consideració el col·lectiu de persones físiques al qual van dirigides les beques (persones joves altament qualificades amb titulació universitària), a les quals se'ls pressuposen les competències tècniques digitals necessàries. La simplificació de la presentació i gestió de les sol·licituds en un sistema electrònic únic agilitzarà la tramitació, augmentarà les garanties i facilitarà l'accessibilitat de les persones interessades. Així mateix, el nombre de sol·licituds previstes aconsellen, igualment, l'adopció de mesures que faciliten i agilitzen la resolució del procés de concessió, sense minvament de les garanties del procés, així com el fet que la via electrònica és el mitjà principal d'inscripció utilitzat per les persones que aspiren a ingressar o accedir a les carreres i cossos referits en la present ordre.  
  
Les presents bases reguladores s'aproven per la titular de la Conselleria de Justícia, Interior i Administració Pública de conformitat amb l'article 160.2.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Aquestes ajudes estan incloses en el Pla estratègic de subvencions de la Conselleria de Justícia, Interior i Administració Pública per al període 2023-2025, aprovat per Resolució 6 de febrer de 2023, amb l'objectiu d'incorporar a persones joves altament qualificades a l'Administració de justícia en l'àmbit de la Comunitat Valenciana.  
Les ajudes regulades a través d'aquesta ordre no estan subjectes a la política de la competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea. En raó de la qualitat de les persones beneficiàries i de l'objecte de les ajudes, preparació de processos selectius per a l'accés de la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa, aquestes accions subvencionables no afecten la competència, ni els intercanvis comercials entre els estats membres, i tampoc afavoreixen determinades empreses o produccions.  
  
El procés d'elaboració de la present ordre s'ha adequat als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques (LPAC).  
Així, i pel que respecta als principis de necessitat i eficàcia, s'ha assenyalat que, després de la publicació conjunta i de manera excepcional de l'ordre i convocatòria per a l'any 2022, resulta necessari establir un marc normatiu estable, amb vocació de vigència en el temps, que proporcione informació bàsica, sense perjudici de les posteriors convocatòries, sent la present norma l'instrument més adequat per a garantir la seua consecució.  
Quant al principi de proporcionalitat, la norma conté la regulació adequada i imprescindible, i estableix les obligacions necessàries amb la finalitat d'aconseguir l'objectiu que es persegueix. I pel que respecta al principi de seguretat jurídica, la norma és coherent amb la resta de l'ordenament jurídic d'aplicació, i conté una relació clara i específica dels mèrits a valorar i de les puntuacions atribuïdes a cadascun, tot generant així un marc normatiu estable i clar.  
  
El principi de transparència s'ha vist garantit mitjançant els tràmits de consulta pública prèvia, a través del portal web de la Conselleria de Justícia, Interior i Administració Pública, així com el d'audiència i informació pública, de conformitat amb el que es disposa en l'article 133 de la LPAC.  
Finalment, i pel que respecta al principi d'eficiència, la regulació que es planteja ha tingut en consideració, com a principi inspirador, la reducció de càrregues administratives implícites en l'aplicació d'aquesta norma, tenint en compte la racionalització dels recursos públics disponibles.  
Al present text li resulta d'aplicació la normativa vigent en la matèria: la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions; i el Reial decret 887/2006, de 21 de juliol, pel qual s'aprova el reglament d'aquesta llei.  
  
Per tot això, amb els informes previs de l'Advocacia de la Generalitat i de la Intervenció delegada, d'acord amb l'article 165 de la Llei 1/2015, de 6 de febrer, de la Generalitat; amb l'article 28.e de la Llei 5/1983, de 30 de desembre; i el Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública:  
  
  
ORDENE  
  
CAPÍTOL I  
Objecte i requisits  
  
Article 1. Objecte  
1. La present ordre té per objecte establir les bases reguladores per a la convocatòria d'ajudes econòmiques destinades a contribuir en les despeses ocasionades a les persones de fins a 35 anys, per la preparació de processos selectius per a l'accés a les carreres o cossos següents:  
  
a) Carreres judicial o fiscal i cos de lletrats de l'Administració de justícia, per a persones que estiguen empadronades i tinguen residència efectiva a la Comunitat Valenciana.  
b) Cossos de metges forenses i de gestió processal i administrativa, per a persones que estiguen empadronades i tinguen residència efectiva a la Comunitat Valenciana, que concórreguen al procés selectiu per l'àmbit d'aquesta comunitat.  
2. L'activitat subvencionada per aquestes ajudes consistirà en la cobertura de les despeses vinculades a la preparació d'algun dels processos selectius objecte d'aquestes ajudes, per mitjà d'una o diverses persones preparadores o centre especialitzat.  
3. Dins de cada cos i escala, es reservarà un 7 % de les ajudes a persones que acrediten un grau de discapacitat igual o superior al 33 %. En cas de ser declarades desertes, aquestes ajudes s'acumularan a les restants del mateix cos o carrera.  
  
Article 2. Requisits de les persones sol·licitants  
1. Podran beneficiar-se de les ajudes regulades en aquesta ordre, aquelles persones que, en el moment de finalització del termini de presentació de sol·licituds, reunisquen els requisits següents:  
a) No ser major de 35 anys.  
b) Reunir els requisits d'accés exigits en l'última convocatòria d'accés a la carrera o cos corresponent segons l'ajuda que se sol·licite.  
  
c) No ser beneficiària d'ajudes o subvencions per al mateix objecte, qualsevol que siga el procés selectiu per al qual se li haja concedit l'ajuda, d'ens públics ni privats, ni haver-ho sigut durant un màxim de tres anys, continuats o alterns, anteriors a la convocatòria.  
  
d) No trobar-se incursa en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions.  
f) Comptar amb la direcció d'un centre especialitzat o una o diverses persones preparadores per a orientar el procés de preparació, o començar la preparació a l'inici del període subvencionable determinat en la convocatòria. A l'efecte, no es considerarà persona preparadora aquella que dirigisca el procés de preparació que siga familiar directe en primer grau, per consanguinitat o afinitat, de la persona sol·licitant.  
g) Estar empadronada i tindre residència efectiva en la Comunitat Valenciana almenys cinc anys dels últims deu, a comptar des de la publicació de la convocatòria en el Diari Oficial de la Generalitat Valenciana, tot requerint-se, així mateix, el certificat d'empadronament a l'efecte d'acreditació de membres de la unitat familiar per a la valoració de la seua situació econòmica.  
  
  
CAPÍTOL II.  
Convocatòria  
  
Article 3. Procediment de concessió i convocatòria  
1. El procediment de concessió d'aquestes ajudes es tramitarà en règim de concurrència competitiva i s'iniciarà d'ofici, mitjançant la publicació de la corresponent convocatòria, dictada per la persona titular de la Conselleria amb competències en matèria de justícia, el Diari Oficial de la Generalitat Valenciana, així com en aquells mitjans que resulten preceptius de conformitat amb la normativa que resulte aplicable a les beques i a les subvencions.  
2. Les disposicions de la convocatòria detallaran, almenys, el contingut mínim previst en la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions sent aplicable, així mateix, l'altra normativa legal en matèria de subvencions. Amb la finalitat de garantir la transparència en els procediments de subvencions que ve recollida en la Llei 19/2013, de 9 de desembre, de transparència, accés a la informació pública i bon govern, les dades relatives a aquestes beques s'inclouran en la Base de Dades Nacional de Subvencions (BDNS). L'òrgan convocant remetrà a la BDNS, a través del titular de la corresponent sotssecretaria, informació sobre les convocatòries i les resolucions de concessió.  
  
Article 4. Termini, lloc i forma de presentació de les sol·licituds  
1. Les persones aspirants a obtindre una ajuda presentaran, exclusivament per via electrònica, una única sol·licitud en model normalitzat, que haurà d'emplenar-se obligatòriament i íntegrament, en el termini de 10 dies hàbils, comptats a partir de l'endemà de la publicació de la convocatòria en el Diari Oficial de la Generalitat Valenciana.  
  
2. Aquest document serà accessible des de la seu electrònica de la Generalitat: (https://sede.gva.es), amb la selecció del tràmit de sol·licitud d'ajuda dissenyat a l'efecte.  
3. Amb la finalitat de reduir càrregues administratives a les persones interessades, a les sol·licituds no s'adjuntaran més documentació que la que, si fa el cas, establisca expressament la convocatòria, i en la forma que aquesta determine.  
4. Mitjançant l'emplenament del model de sol·licitud, les persones sol·licitants obtindran la suma total resultant de l'autobaremació inicial dels mèrits al·legats, d'acord amb els criteris establits en l'article 11 de la present ordre.  
5. El model de sol·licitud incorporarà una declaració responsable mitjançant la qual la persona sol·licitant manifestarà, sota la seua responsabilitat, que totes les dades recollides en la sol·licitud són certes, i es troba en possessió de la documentació que així ho acredita, la qual quedarà a la disposició de la Generalitat per a la seua comprovació.  
6. El formulari de sol·licitud inclourà una autorització perquè l'administració obtinga directament l'acreditació del compliment de les obligacions tributàries previstes en el reglament de desenvolupament de la Llei 38/2003, de 17 de novembre, general de subvencions, a través de certificats telemàtics, i en aquest cas, la persona sol·licitant no haurà d'aportar les certificacions corresponents. Igualment, en el citat formulari la persona sol·licitant haurà d'expressar, de conformitat amb el que s'estableix en l'article 28.2 de la Llei 39/2015, d'1 d'octubre, si s'oposa al fet que l'administració recapte les dades relatives al compliment de les seues obligacions enfront de la Seguretat Social. En cas d'oposició, haurà d'aportar els documents que a l'efecte li exigisca la convocatòria.  
  
Així mateix, la persona sol·licitant podrà autoritzar l'òrgan convocant, indicant-lo a través del model de sol·licitud, per a consultar les dades fiscals necessàries a l'efecte de determinació de la seua renda, a través de l'Agència Estatal d'Administració Tributària. En els casos en què depenga econòmicament d'algun familiar, a la sol·licitud haurà d'acompanyar-se autorització expressa d'aqueixos familiars per a la consulta de les seues dades fiscals.  
7. Per a realitzar la presentació electrònicament, la persona sol·licitant podrà utilitzar els certificats electrònics incorporats al document nacional d'identitat, els certificats electrònics reconeguts i aquells sistemes de signatura electrònica avançada que s'admeten per l'administració segons la normativa vigent.  
8. La presentació de la sol·licitud es podrà acreditar mitjançant el rebut expedit pel registre electrònic i produirà efectes jurídics per al còmput de terminis des de la data d'entrada consignada en aquest rebut.  
  
9. Només es podrà presentar una sol·licitud per convocatòria. En el cas que una mateixa persona, dins del termini establit, presentara més d'una sol·licitud, s'entendrà que l'última presentada reemplaça les anteriors sol·licituds.  
10. La presentació de la sol·licitud suposa l'acceptació per la persona sol·licitant de les bases per les quals es regeix la convocatòria.  
11. La inexactitud, falsedat o omissió, en les dades o manifestacions que es facen constar en la sol·licitud o en la declaració responsable, així com la falta d'acreditació dels requisits exigits, una vegada requerida la seua esmena i transcorregut el termini previst en l'article 68 de la Llei 39/2015, d'1 d'octubre, del procediment administratiu comú de les administracions públiques, determinarà la impossibilitat de continuar amb l'exercici del dret o activitat afectada des del moment en què es tinga constància d'aquests fets i la iniciació del corresponent procediment per al reintegrament, si escau, de les quantitats cobrades indegudament.  
  
Article 5. Protecció de dades  
1. La gestió de les ajudes comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades; i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal s'estarà al que s'estableix en el Registre d'activitats de tractament per a ajudes, beques i subvencions de la Conselleria de Justícia, Interior i Administració Pública, publicat en la seua pàgina web:  
https://cjusticia.gva.es/es/generals  
3. Quan la persona sol·licitant aporte dades de caràcter personal de terceres persones en el procediment administratiu, tindrà l'obligació d'informar-los dels extrems següents:  
a) La comunicació d'aquestes dades a l'administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'administració realitze consultes relacionades amb les seues dades per a comprovar, entre altres extrems, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat aquesta autorització, que estarà disponible a requeriment de l'administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que li assisteixen en relació amb el tractament de les seues dades personals.  
4. En el disseny de la sol·licitud, dels formularis, de l'aportació documental, i altres actes administratius es tindran en compte els principis de protecció de dades. En concret, les dades personals seran adequades, pertinents i limitades al necessari en relació amb els fins per als quals són tractades.  
  
  
CAPÍTOL III.  
Procediment i resolució  
  
Article 6. Ordenació i instrucció  
1. L'ordenació i instrucció del procediment de concessió correspondrà a la direcció general amb competències en matèria de selecció del personal al servei de l'Administració de justícia que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
2. Una vegada finalitzat el termini de presentació de sol·licituds, aquestes seran examinades per l'òrgan instructor, que comprovarà els requisits de les persones sol·licitants, efectuant si fa el cas els requeriments i comprovacions que estime convenients.  
  
Article 7. Comissió avaluadora  
1. Es constituirà una Comissió avaluadora per a l'examen de les sol·licituds, els membres de la qual seran nomenats per l'òrgan convocant, entre el personal funcionari de carrera del grup de classificació professional que preste serveis en la Conselleria amb competències en matèria de justícia.  
Aquesta Comissió estarà composta, almenys, per la presidència i dues vocalies, una de les quals exercirà la secretaria amb veu i vot.  
2. La presidència de la Comissió avaluadora correspondrà a la persona titular de la subdirecció general competent en matèria de formació del personal al servei de l'Administració de justícia.  
Així mateix, formaran part de la Comissió, com a vocals:  
La persona titular de la Secretaria General Administrativa de la Conselleria amb competències en matèria de Justícia.  
La persona titular de la subdirecció general competent en matèria de selecció del personal al servei de l'Administració de justícia.  
La composició de la Comissió avaluadora es detallarà en cada convocatòria.  
3. El funcionament d'aquesta comissió s'ajustarà a les previsions de la normativa reguladora del règim jurídic dels òrgans col·legiats, i els acords s'hi adoptaran per majoria simple. Així mateix, s'estendrà acta, tant de les sessions fetes com dels acords adoptats.  
  
4. La Comissió remetrà la corresponent proposta a l'òrgan competent per a resoldre.  
5. Les persones integrants de la Comissió podran ser assessorades pel personal tècnic o professional que es considere necessari, que podrà assistir-hi amb veu, però sense vot.  
6. Les comissions que es constituïsquen a l'empara d'aquesta ordre s'ajustaran als principis de composició i presència equilibrada entre dones i homes, establits per la Llei orgànica 3/2007, de 22 de març, per a la Igualtat efectiva entre dones i homes.  
  
Article 8. Òrgan competent per a resoldre  
Correspon a la persona titular de la Conselleria competent en matèria de justícia la facultat de resoldre la concessió de les ajudes regulades en les presents bases.  
  
Article 9. Procediment per a la valoració i resolució  
1. Dins dels 15 dies hàbils següents a la finalització del termini de presentació de sol·licituds, la Comissió avaluadora es reunirà amb la finalitat d'elaborar una relació de les persones aspirants ordenada d'acord amb la puntuació obtinguda en l'autobaremació, sobre la base dels mèrits establits en aquesta ordre.  
2. Els mèrits al·legats per les persones aspirants s'avaluaran de conformitat amb la informació que es desprenga del consignat en l'autobarem.  
3. El llistat provisional de puntuacions es publicarà, en ordre decreixent, en la seu electrònica de la Generalitat (https://sede.gva.es), i es concedirà un termini de 10 dies hàbils a les persones interessades perquè presenten la documentació acreditativa del compliment dels requisits i dels mèrits al·legats en la sol·licitud, en la forma que es determine en resolució de convocatòria, amb la prevenció que, de no presentar la documentació requerida, se'ls tindrà per perdut el dret.  
  
4. Transcorregut aquest termini, d'haver-se produït alguna variació en el llistat provisional a conseqüència de la revisió de la documentació aportada, es publicarà novament aquest llistat en la seu electrònica de la Generalitat, i es concedirà un termini de 10 dies per a formular les al·legacions que es consideren oportunes.  
5. Si en qualsevol moment del procés arriba a coneixement de la Comissió avaluadora que alguna de les persones sol·licitants no posseeix la totalitat dels requisits exigits, haurà de requerir-se'n l'acreditació. Si no foren acreditats en el termini que s'establisca en el requeriment, les persones requerides quedaran excloses del procés, previ tràmit d'audiència i indicació de les inexactituds o falsedats detectades.  
  
6. Finalitzat el procés selectiu, la Comissió avaluadora, en el termini de 10 dies hàbils, elaborarà una proposta motivada de resolució que contindrà la relació de persones beneficiàries i una o diverses borses de reserva, constituïdes per les persones aspirants que no resulten adjudicatàries de les beques i prioritzades per ordre decreixent de puntuació, per a cobrir les vacants que pogueren produir-se durant el període de vigència d'aquelles. Així mateix, s'inclourà una relació d'aspirants les sol·licituds dels quals hagen sigut desestimades, indicant les causes que han motivat la seua denegació.  
7. Vista la proposta motivada de resolució formulada per la corresponent Comissió avaluadora, l'òrgan competent per a resoldre dictarà resolució de concessió i de denegació de les ajudes.  
  
Article 10. Termini de resolució i notificació  
1. La resolució de concessió es publicarà en el Diari Oficial de la Generalitat Valenciana, amb expressió de la convocatòria, del programa i crèdit pressupostari al qual s'imputen les ajudes atorgades, les persones beneficiàries, les quantitats concedides i la seua finalitat.  
  
2. La publicació de la citada resolució assortirà els efectes de notificació a les persones interessades, d'acord amb la normativa reguladora del procediment administratiu comú, i s'inserirà la informació corresponent en la seu electrònica de la Generalitat (https://sede.gva.es). El termini màxim per a dictar i publicar la resolució serà de tres mesos, a comptar des de l'endemà de la data de publicació de la convocatòria, sense perjudici que puga ampliar-se en els termes previstos per la normativa reguladora del procediment administratiu comú.  
  
3. Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
4. Les resolucions que es dicten esgoten la via administrativa i contra elles podrà interposar-se, potestativament, recurs de reposició davant l'òrgan que les va dictar, en el termini d'un mes a comptar des de l'endemà de la publicació de la resolució corresponent; o bé, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució corresponent, d'acord amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la interposició, per part de les persones interessades, de qualsevol altre recurs que estimen pertinent.  
  
  
Article 11. Criteris objectius d'atorgament de la subvenció  
1. Es consideraran mèrits valorables en el seu conjunt per la Comissió avaluadora, per a accedir a la condició de persona beneficiària:  
a) La situació econòmica, que serà valorada conforme a una escala de 0 a 60 punts segons el desglossament següent:  
  
Ingressos/euros per membre unitat familiar Punts  
fins a 4.000 60  
de 4.000,01 a 7.000 52  
de 7.000,01 a 10.000 44  
de 10.000,01 a 13.000 36  
de 13.000,01 a 16.000 28  
de 16.000,01 a 19.000 20  
de 19.000,01 a 22.000 12  
de 22.000,01 a 25.000 4  
>25.000 0  
  
  
Els ingressos de cada membre de la unitat familiar seran els resultants de dividir la renda familiar determinada en la forma establida a continuació pel nombre de membres de la unitat familiar:  
1r. La renda familiar a l'efecte d'aquestes ajudes s'obtindrà per agregació de les rendes de cadascun dels membres computables de la família, corresponent a l'exercici establit en cada convocatòria, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
  
2n. Per a la determinació de la renda dels membres computables que presenten declaració per l'Impost sobre la Renda de les Persones Físiques, se sumarà la base imposable general amb la base imposable de l'estalvi.  
3r. Per a la determinació de la renda dels membres computables que obtinguen ingressos propis i no hagen presentat declaració per l'Impost sobre la Renda de les Persones Físiques es tindran en compte les quanties que haurien de figurar en la corresponent declaració com a base imposable general i base imposable de l'estalvi.  
4t. Per al càlcul de la renda familiar a l'efecte d'aquesta beca, són membres computables de la família els progenitors, el tutor o persona encarregada de la guarda i protecció del menor, si fa el cas, la persona sol·licitant, les i els germans solters menors de vint-i-cinc anys i que convisquen en el domicili familiar a 31 de desembre de l'exercici establit en la convocatòria o bé els majors d'aquesta edat, quan es tracte de persones amb diversitat funcional, així com els ascendents dels progenitors que justifiquen la seua residència en el mateix domicili que els anteriors amb el certificat municipal corresponent. En el cas de persones sol·licitants que constituïsquen unitats familiars independents, també es consideren membres computables el cònjuge o, si fa el cas, parella de fet, així com les filles i els fills, si n'hi haguera, i que convisquen en el mateix domicili.  
5é. En el cas de divorci o separació legal dels progenitors sense que existisca custòdia compartida, no es considerarà membre computable aquell d'ells que no convisca amb la persona sol·licitant de la beca. Tindrà, no obstant això, la consideració de membre computable, si fa el cas, el nou cònjuge o parella de fet les rendes i el patrimoni de la qual s'inclouran dins del còmput de la renda i patrimoni familiars.  
b) L'expedient acadèmic, que serà valorat conforme a la nota mitjana de l'expedient acadèmic en una escala de 5 a 50 punts segons el desglossament següent:  
  
Nota mitjana en escala de 0 a 10: Nota mitjana en escala d'1 a 4: Punts  
5 a 5,99 1 a 1,49 5  
6 a 6,99 1,50 a 1,99 10  
7 a 7,99 2 a 2,49 20  
8 a 8,99 2,50 a 2,99 30  
9 a 9,49 3 a 3,49 40  
9,50 a 10 3,50 a 4 50  
  
  
2. En cas d'existència d'empat, aquest es resoldrà a favor de les persones que hagen acreditat ser víctimes de violència de gènere o de violència terrorista, o hagen estat en situació de guarda o tutela per la Generalitat, provinents d'institucions de protecció de la infància i l'adolescència o del sistema d'atenció socioeducativa de persones menors d'edat en conflicte amb la llei, de conformitat amb la normativa vigent que siga aplicable en cadascun d'aquests supòsits. En els altres casos d'empat, així com quan aquest persistisca després d'aplicat l'apartat anterior, es resoldrà a favor de la persona que tinga major nota mitjana de l'expedient acadèmic, i cas de continuar persistint l'empat, es resoldrà a favor de la persona aspirant de menor edat.  
  
3. Les resolucions anuals de convocatòria d'aquestes ajudes podran, si fa el cas, actualitzar els trams de base imposable o de qualificacions acadèmiques sobre els quals s'aplicaran les puntuacions establides en els apartats a) i b) d'aquest article, així com establir una puntuació mínima per a poder ser beneficiària de l'ajuda.  
  
  
CAPÍTOL IV.  
Condicions de realització i règim d'incompatibilitats  
  
Article 12. Quantia, durada i nombre d'ajudes  
1. Les ajudes regulades en aquesta ordre consistiran en una dotació econòmica mensual l'import de la qual es determinarà en cada convocatòria.  
2. El nombre total d'ajudes, així com la seua distribució entre les diferents carreres i cossos, es determinarà en cada convocatòria en funció de l'existència de crèdit pressupostari adequat i suficient. Les ajudes no cobertes segons la distribució establida s'acumularan a la resta de carreres o cossos per l'ordre del resultat obtingut en la baremació.  
3. El període de durada de l'ajuda s'establirà en cada convocatòria, sense que en cap cas puga excedir d'un màxim de 12 mesos, a comptar des del dia que s'indique en la corresponent resolució de concessió.  
  
L'ajuda se sol·licitarà en cada convocatòria i no cabrà renovació automàtica de la seua concessió.  
4. La quantia i duració establida en els paràgrafs anteriors s'adequaran en tot cas a les modificacions i actualitzacions que establisca la normativa de la Generalitat en matèria de subvencions.  
5. Es podrà ser beneficiari o beneficiària d'aquestes ajudes un màxim de tres convocatòries.  
6. En cas que la previsió pressupostària no permeta atendre la totalitat de sol·licituds presentades, s'estarà als criteris de valoració de sol·licituds disposats en l'article 11 d'aquesta ordre.  
  
Article 13. Justificació i pagament de la subvenció  
1. Tractant-se d'una subvenció que es concedeix en atenció a la concurrència d'una determinada situació en la persona beneficiària, de conformitat amb el que es disposa en l'article 30.7 de la Llei 38/2003, de 17 de novembre, general de subvencions, no es requereix una altra justificació que l'acreditació d'aquesta situació, sense perjudici dels controls que pogueren establir-se per a verificar-ne l'existència.  
2. A l'efecte, el compliment de la fi de la subvenció es justificarà en els terminis establits en cada convocatòria, que no podrà ser superior a un semestre, mitjançant la presentació de la documentació següent:  
  
a) Documentació econòmica que justifique l'activitat de preparació, com ara factures o qualssevol altres documents de valor probatori equivalent en el tràfic jurídic o amb eficàcia administrativa emeses pel centre especialitzat o la persona o persones preparadores, factures de compra de materials d'estudi, pagament de taxes per a participar en el procés selectiu corresponent, factures per despeses de desplaçament i allotjament per a assistir a les proves selectives.  
b) Justificant de la sol·licitud de participació en el procés selectiu pel qual es va sol·licitar l'ajuda, en cas que s'haguera convocat.  
c) Declaració original, segons model normalitzat disponible en la seu electrònica de la Generalitat (https://sede.gva.es), de cada centre especialitzat o persona preparadora sota la direcció de la qual la persona beneficiària va preparar les oposicions per a aqueix procés selectiu. Cada declaració haurà d'indicar el període d'inici i de fi, si fa el cas, de la preparació d'oposicions amb aqueix centre o persona preparadora, en la qual s'indique el règim d'assistència i aprofitament.  
d) Qualsevol altra que l'òrgan instructor estime necessària per a verificar la realitat de l'activitat subvencionada.  
3. Revisada la documentació presentada en els diferents períodes de justificació es formularà la proposta de pagament del període corresponent. No obstant això, si algun període implica una meritació econòmica inferior la prestació econòmica serà proporcional a aquest període. En aquests supòsits es garantirà, en tot cas, el dret a l'audiència de la persona interessada.  
  
Article 14. Règim d'incompatibilitats  
1. El gaudi d'aquestes ajudes serà incompatible amb l'obtenció concurrent de qualssevol subvencions o ajudes atorgades per altres administracions o ens públics o privats amb la mateixa finalitat formativa. En el cas que la persona beneficiària es trobara gaudint d'una altra ajuda anteriorment concedida, haurà de presentar documentació justificativa que acredite la seua renúncia a aquella a l'inici del període de gaudi de l'ajuda objecte d'aquesta ordre. La persona beneficiària ha de comunicar a l'òrgan concedent, tan prompte com es conega, l'obtenció d'altres subvencions, ajudes, ingressos o recursos que financen les activitats subvencionades.  
2. Resultarà incompatible la concessió, en la mateixa convocatòria, de diverses ajudes per a la preparació de processos selectius per a l'accés a diferents cossos, escales o carreres objecte de la present ordre.  
3. Alhora, el gaudi de l'ajuda és incompatible amb la realització de qualsevol prestació de serveis remunerada a temps complet.  
  
  
  
CAPÍTOL V.  
Obligacions, pla de control, pèrdua del dret a cobrament i reintegrament, i règim sancionador.  
  
Article 15. Obligacions persones beneficiàries  
Són obligacions de la persona beneficiària de l'ajuda, a més de les establides en la Llei general de subvencions, i la resta de la normativa vigent en matèria de subvencions:  
1. Realitzar l'activitat que fonamenta la concessió de les ajudes.  
2. Presentar-se al primer procés selectiu per a l'accés a la carrera o cos que estiga preparant, posterior a la corresponent convocatòria d'ajudes, si fa el cas.  
3. Acreditar, amb anterioritat a dictar-se la proposta de resolució de concessió, que es troba al corrent en el pagament de les seues obligacions tributàries i amb la Seguretat Social, en els termes previstos en la normativa vigent.  
4. Acceptar la concessió de l'ajuda i renunciar a qualsevol altra ajuda de la mateixa classe o amb el mateix objecte de gaudi.  
5. Sotmetre's a les actuacions de comprovació precises per a verificar el compliment de les condicions o requisits previstos per a la concessió de les ajudes.  
6. Justificar el compliment de la fi de la subvenció mitjançant la presentació de la documentació justificativa en el termini i forma previstos en l'article 13 d'aquesta ordre.  
7. Conservar els documents justificatius de l'aplicació de l'ajuda rebuda, inclosos els documents electrònics, en tant puguen ser objecte de les actuacions de comprovació i control.  
8. Comunicar a l'òrgan concedent, si fa el cas, la superació de la fase d'oposició del procés selectiu.  
9. Complir amb el que s'estableix en la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana; i de l'article 18 de la Llei general de subvencions.  
  
  
Article 16. Pla de control  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que desenvolupe l'òrgan gestor de les ajudes d'acord amb l'article 169 de la de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. El tipus de control serà administratiu, sobre la totalitat o una mostra d'ajudes concedides en cada convocatòria, segons s'establisca en aquesta.  
3. El control de la despesa objecte de les ajudes i subvencions esmentades correspon a la direcció general competent en matèria de selecció de personal al servei de l'Administració de justícia.  
4. Els beneficiaris entregaran, a requeriment de l'òrgan encarregat del control i comprovació de la despesa, la documentació precisa segons el tipus d'ajuda o subvenció i quants uns altres siguen necessaris per a justificar les condicions i quantia de la despesa efectuada.  
  
Article 17. Facultats d'interpretació o incidències  
1. En el marc de cada convocatòria, correspon a la persona titular de la direcció general amb competències en matèria de selecció del personal al servei de l'Administració de justícia resoldre, per delegació de la persona titular de la Conselleria competent en matèria de justícia, tant els dubtes com els conflictes que pogueren plantejar les persones beneficiàries de les ajudes, o la subdirecció general, o equivalent, competent en matèria de formació del personal al servei de l'Administració de justícia, com a unitat administrativa que els tutele.  
2. Alhora, resoldrà les incidències que es produïsquen durant el període de gaudi de les ajudes prèvia audiència de la persona interessada.  
  
  
Article 18. Renúncia  
1. La renúncia a l'ajuda suposarà la pèrdua de tots els drets inherents a aquesta i, per tant, el seu import deixarà de percebre's a partir d'aqueix moment.  
2. La renúncia es comunicarà per via electrònica a la direcció general amb competències en matèria de selecció del personal al servei de l'Administració de justícia, seleccionant el tràmit de renúncia dissenyat a l'efecte i que serà accessible des de la seu electrònica de la Generalitat (https://sede.gva.es).  
3. En cas de renúncia a l'ajuda concedida, la persona titular de la direcció general amb competències en matèria de justícia, si ho considera convenient, podrà cobrir les vacants que es puguen produir, i per a això se servirà de la borsa o borses de reserva que resulten del procediment de selecció prèviament efectuat i en l'ordre establit en aquesta.  
  
  
Article 19. Pèrdua del dret al cobrament i reintegraments  
1. Es produirà la pèrdua del dret al cobrament total o parcial de l'ajuda en el supòsit de falta de justificació o de concurrència de les causes previstes per la Llei 38/2003, de 17 de novembre, i la Llei 1/2015, de 6 de febrer.  
També es produirà la pèrdua del dret al cobrament de l'ajuda en el cas que, concedida la beca per a la preparació d'un determinat cos o carrera, la persona beneficiària passe a preparar un altre cos o carrera diferent en la mateixa convocatòria.   
2. Serà escaient el reintegrament de la quantitat percebuda i l'exigència de l'interés de demora corresponent des del moment del pagament de la beca fins el dia en què s'acorde la idoneïtat del reintegrament, d'acord amb el que es disposa en la Llei 38/2003, de 17 de novembre, així com en els casos següents:  
a) Quan es destine la quantitat percebuda a fins contraris o incompatibles amb la finalitat de l'ajuda.  
b) Quan s'incórrega en algun dels casos d'incompatibilitat de l'ajuda establits en les presents bases.  
3. La superació del límit d'edat previst en l'article 2.1.a durant la vigència de la beca concedida no produirà la pèrdua del dret al seu cobrament total o parcial.  
4. Les quantitats a reintegrar tindran la consideració d'ingressos de dret públic, resultant d'aplicació el que es disposa en el capítol I del títol II de la Llei 38/2003, de 17 de novembre, general de subvencions.  
  
5. En la tramitació dels procediments previstos pel present article es garantirà en tot cas el dret d'audiència a la persona interessada, quedant a la seua disposició els recursos que escaiguen d'acord amb la normativa aplicable.  
  
Article 20. Règim sancionador  
S'aplicarà el règim sancionador per la comissió d'infraccions administratives contemplades en la normativa bàsica estatal que s'estableix en el títol IV de la LGS, a aquells subjectes beneficiaris de subvencions, que siguen responsables d'aquestes, sent sancionats conforme al que es disposa en el capítol IV del títol X de la LHPG i, amb caràcter procedimental, en el títol IX de la LRJPAC, i en el Reial decret 1398/1993, de 4 d'agost, pel qual s'aprova el Reglament del procediment per a l'exercici de la potestat sancionadora, o normes que en el futur les substituïsquen.  
  
  
DISPOSICIÓ ADDICIONAL  
  
Única. Incidència pressupostària  
L'aprovació d'aquestes bases no podrà suposar increment de cost econòmic en el pressupost de la Generalitat. Seran les corresponents convocatòries les que, d'acord amb la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, recolliran les línies a les quals s'imputa el pagament de les ajudes, així com l'import global màxim destinat a abonar-les.  
  
  
DISPOSICIONS FINALS  
  
Primera. Normativa supletòria  
En el no previst en aquesta ordre s'estarà al que es disposa per la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el seu reglament; i els articles 159 a 177 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Segona. Facultat de desenvolupament  
S'autoritza la persona titular de la direcció general competent en matèria de selecció de personal al servei de l'Administració de justícia perquè, en l'àmbit de les seues competències, adopte les mesures o resolucions necessàries per al desenvolupament i execució d'aquesta ordre.  
  
Tercera. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 3 de maig de 2023.  
  
La consellera de Justícia, Interior i Administració Pública,  
GABRIELA BRAVO SANESTANISLAO.